JY LEES NOU Die klein jakkalsies
Inge en Rocco (18 maande) van Niekerk .
Maak nie saak hoe lief jy jou kroos het nie – daar is altyd klein dingetjies wat sorg dat jy so dan en wan diep moet asemhaal. Lees wat Baba & Kleuter se Facebook-ma’s daaroor te sê het.
Inge van Niekerk (28), Klerksdorp, Noordwes
Ek sien rooi as Rocco besluit om alles waarop hy sy hande kan lê, te gooi of uit te gooi! Ek het nou die dag op ’n hele Pronutro-papboks afgekom waarvan die inhoud oor my kombuisvloer versprei gelê het. Dieselfde gebeur gereeld met pasta of spaghetti. As ek kos voor hom neersit, gooi hy dit uit nog voor ek opkyk, of hy vat sy waterbottel en gooi al die water op die bank uit ... Ek het selfs een oggend 300 oorstokkies opgetel wat hy oor die badkamervloer versprei het. Ek het die gewoonte om proppies of deksels nie baie mooi terug te sit nie, maar ek is besig om vinnig te leer!
Rialet en Ameli (7 maande) Greyling
Rialet Greyling (28), Tamarin, Mauritius
Liefste Ameli is ons sonstraaltjie, maar as sy my hare trek (wat sy gereeld doen), voel dit of ek deur die dak kan spring! Sy ruk sommer ’n klomp uit of besluit soms om hulle een vir een te probeer uitpluk – dat sulke klein handjies so kan raakvat!
Stefan (40), Rebecca (2), Simon (3) en Marli du Toit
Marli du Toit (36), Brackenfell, Wes-Kaap
My driejarige ignoreer my heeltemal – maak of hy nie hoor wanneer ek met hom praat nie. Dit dryf my teen die mure uit!
Annemarie en Wilmarie (6) van der Merwe
Annemarie van der Merwe (31), Upington, Noord-Kaap
My sesjarige tjip graag in wanneer ek met iemand praat … Uggg!
Lynn en Tristan (8) Williams
Lynn Williams (33), Johannesburg, Gauteng
My seun se skoenveters is alewig los, dit maak nie saak of hy nou sy skoolskoene of tekkies aanhet nie. Soggens op pad skool toe moet ek hom gedurig daaraan herinner om sy veters vas te maak. As ek hom in die middag by die nasorg oplaai moet hy ook eers sy veters vasmaak voor ons kar toe stap. Dink jou in hoeveel keer per week ek die “maak jou veters vas of jy gaan val”-refrein moet herhaal. As ek R1 gehad het vir elke keer wat ek dit sê, was ek nou al skatryk.
Deidre, Dandré (4) en Jani (7) Rossouw
Deidre Rossouw (32), Durbanville, Wes-Kaap
Dit irriteer my as hulle hul asem in my gesig blaas en dink dis snaaks!
Susan en Karli (4) Nortjé
Susan Nortje (29), Langebaan, Wes-Kaap
Sy sal dieselfde vraag 60 000 keer vra as ek nie binne ’n sekonde antwoord nie. Sy sal dan nog bysê: “Mamma antwoord my, ek praat met jou.”
Juart (2), Tiané (5) en Heleen Strydom
Heleen Strydom (33) van Klerksdorp, Noordwes
My tweejarige seuntjie gooi (en nie net vloermoere nie). Speelgoed, lekkergoed, ALLES. Dit maak my gek!
PJ (2), Reon (33), Kirs­ten en Talita Erasmus
Talita Erasmus (31), Northam, Limpopo
My dogtertjie is nou agt en dis al beter, maar van so vier jaar af tik sy my as sy iets wil sê. Sy sal na my toe kom en sê “mamma”, en as ek “ja” antwoord, tik sy my ... Ek weet nie hoekom dit my so frustreer nie! My tweejarige seuntjie gooi alles weer. As hy hom vervies, sal hy sy stoel vat en omgooi of sommer alles in sy hand by die deur uitgooi. Ons beagle dink dit is regtig fantasties!
Bo: Doreen en Meyer (3½) Pieters Onder: Doreen met Joubert (2 maande)
Doreen Pieters (32), Jeffreysbaai, Oos-Kaap
My driejarige seuntjie, Meyer, gebruik nog steeds my hare as sy vertroosting of sommer net! My hare is die eerste ding waarop hy inzoem of fokus as ek ’n vertrek binnestap. Dit klink lelik, maar ek het al baie keer gevoel ek kan daai handjie afdraai as hy so begin vryf. Die jongste boetie is nou twee maande en hy sal verseker ’n trooslappie kry!
Ihane (30), Simone en Nuah (2) du Plessis
Simone du Plessis, Ellisras, Limpopo
Nuah het geleer om saam met die honde te bedel terwyl ek in die kombuis kos maak ...
Annelize, Jaylin (8) en Jarrod (4) Bronkhorst
Annelize Bronkhorst (36), Kraaifontein, Wes-Kaap
Dit maak my kwaad as my kinders my hand vashou en met my naels begin speel.
Jovan (3), Johnlene en Lucan (5) Scholtz
Johnlene Scholtz (35), Klerksdorp, Noordwes
Wat my die kwaadste maak, is as ek hulle vreeslik oulik vir kerk aantrek en vyf minute voor ons moet jaag (want ons is altyd laat), kom hulle uit die kamer met hul oudste klere en kleure aan. Dié pas dan glad nie bymekaar nie, maar volgens hulle is die klere wat ek vir hulle aangetrek het “jakkie”.
Meer oor: baba| ma